Supersportreeks: Spyskaart skyn maar skralerigOp die oog af skyn die naweek se spyskaart vir die Supersportreeks maar skralerig te wees. Waarskynlik die enigste werklik mededingende stryd kan Sondag op Oudtshoorn verwag word waar die Blou Bulle en die Goue Leeus se vyftientalle kragte meet by een van Supersport se rugbyfeeste. Dis te betwyfel of die Sharks-vyftiental sy Vrystaatse eweknie Vrydag in Bloemfontein kan troef, maar die hoop hoef seker nie te beskaam nie. Wat die res betref, kan ʼn mens nie juis iets anders as eenrigtingverkeer verwag nie. Boland behoort Saterdag in Montagu min moeite te ervaar om met die Oostelike Provinsie af te reken. Die Pumas kan in Nelspruit teen die Valke kwalik anders as om hul voorsprong in die Noorderafdeling te vergroot. Rugbykykers op Kathu kan hulle regmaak vir ʼn Griekwas-sege oor die Griffons. In die hoofwedstryd Sondag op Oudtshoorn sal die Suidwestelike Distrikte bo sy vermoë moet speel om die Westelike Provinsie te tem. Vrydag 18:00 Cheetahs teen Sharks, Vrystaatstadion, Bloemfontein. Saterdag 14:30 Boland teen OP, Montagu-rugbyklub. 15:00 Pumas teen Valke, Mbombela-stadion, Nelspruit. 15:00 Griekwas teen Griffons, Sivosstadion, Kathu. Sondag 13:00 Blou Bulle teen Goue Leeus, Bridgton-sportterrein, Oudtshoorn. 15:00 SWD teen WP, Bridgton-sportterrein, Oudtshoorn.